**OBJAVA ZA MEDIJE** **ZA TRENUTNU OBJAVU**

**Preko 1500 studenata želi biti dijelom prvih STEM Gamesa**

**Zagreb, 28. ožujka 2018.** – Završile su pretprijave za sudjelovanje na natjecanju na prvim STEM Gamesima i broj prijavljenih nadmašio je sva očekivanja organizatora. S obzirom na to da je STEM Games novi projekt koji se ove godine održava prvi puta i da je to jedino takvo natjecanje na ovim prostorima, **1500 prijavljenih studenata znak je da su studenti prepoznali STEM Gamese i sve prednosti koje im sudjelovanje može donijeti**. U Poreču od 8. do 13. svibnja uz natjecanja u znanju iz STEM područja i 9 sportskih disciplina, očekuje ih edukativni i zabavni program prepun iznenađenja.

U organizaciji STEM Gamesa sudjeluje preko 100 volontera, studenata i djelatnika fakulteta iz svih dijelova Hrvatske: od Osijeka, preko Varaždina, Slavonskog Broda, Zagreba pa sve do Rijeke, Pule i Splita. **Voditelj organizacijskog odbora, Saša Tepić**, iznimno je zadovoljan odazivom studenata na Gamese i naglašava: “Očekivali smo pozitivne reakcije studenata, no ovako velik interes i nas je iznenadio. Veselim se svemu što nas čeka u Poreču. Pripremili smo izazovne zadatke, odlične sportske terene, kvalitetan edukativni program, vrhunsku zabavu i jedva čekam da se u svibnju svi okupimo u Poreču.“

Generalna tema STEM Gamesa je NextGen Society i usmjerava studente na problemska pitanja i izazove s kojima se suočava društvo 21. stoljeća. Natjecanja u znanju odvijat će se u četiri Arene (Science, Technology, Engineering i Mathematics) u kojima će se rješavati problemski zadaci u specifičnim poljima znanja.

STEM Gamesi sa svojim **Arenama** predstavljaju do sada neviđeno natjecanje gdje se cijeni kreativno razmišljanje koje izlazi iz uobičajenih okvira. Zadaci koji će biti stavljeni pred natjecatelje razlikovat će se od ispita na fakultetima, hackatona i sličnih natjecanja. To su zadaci zbog kojih će trebati **izaći iz standardnih fakultetskih okvira, stati i razmisliti o idućem koraku kako bi došli do rješenja**. Osim znanja stečenog na fakultetu kojeg će sada moći primijeniti, natjecateljima će Gamesi potaknuti timski duh i pokazati im važnost rada u interdisciplinarnim timovima. Kroz razmjenu znanja, iskustava i ideja imat će priliku odmjeriti snage sa studentima s drugih Sveučilišta i drugih gradova, ali se i međusobno upoznati. Na sportskim terenima doznat ćemo tko je najvještiji u devet sportskih disciplina i čiji navijači su najglasniji. Sport je neizostavan dio studentskog života, a na Gamesima će natjecatelji kroz sport graditi zajedništvo i pozitivno rivalstvo.

Da bi bili u korak sa svim zbivanjima i trendovima u svom području, sudionike očekuje i edukativan program koji će nizom predavanja i radionica ovaj događaj pretvoriti u nešto više od samog natjecanja - edukativni program Gamese čini festivalom znanosti i inženjerstva.

Festivalska atmosfera studente će očekivati i u **zabavnom dijelu programa** u kojem će baš svatko moći pronaći nešto za sebe. Uz odličnu glazbu i tulume hrabre očekuju karaoke, Beer Pong turnir, ljuta matematika (matematika u kombinaciji s ljutim papričicama), a natjecanja u popularnim računalnim igrama mnoge će vratiti u djetinjstvo. STEMatski kviz omogućit će im da pokažu što znaju, a one lakog koraka očekuju plesne radionice. Partner dobre zabave na Gamesima je KSET, a potporu organizaciji pruža Croatia osiguranje - generalni sponzor Gamesa.

**Kontakt za medije:**

Nika Marin

Odnosi s medijima, STEM Games

nika.marin@stemgames.hr

095 571 6981